b'\n_START_ARTICLE_\nApoptoz\xc4\x83\n_START_PARAGRAPH_\nApoptoza (din limba greac\xc4\x83: \xce\xb1\xcf\x80\xce\xbf\xcf\x80\xcf\x84\xcf\x89\xcf\x83\xce\xb9\xcf\x82, apo = departe \xc8\x99i ptosis = c\xc4\x83dere, termen referitor la "c\xc4\x83derea frunzelor" toamna) este o form\xc4\x83 a mor\xc8\x9bii celulare programate, proces prin care celulele declan\xc8\x99eaz\xc4\x83 propria lor auto-distrugere ca r\xc4\x83spuns la un anumit semnal. Apoptoza este o moarte celular\xc4\x83 fiziologic\xc4\x83, programat\xc4\x83 genetic, necesar\xc4\x83 pentru supravie\xc8\x9buirea organismelor pluricelulare, \xc3\xaen echilibru constant cu proliferarea celular\xc4\x83. Termenul a fost propus \xc3\xaen 1972 \xc3\xaentr-un articol publicat \xc3\xaen British Journal of Cancer de c\xc4\x83tre John F. Kerr de la Universitatea din Queensland (Australia) \xc3\xaempreun\xc4\x83 cu Andrew H. Wyllie \xc8\x99i Alastair R. Currie de la Universitatea din Aberdeen (Sco\xc8\x9bia), ca rezultat al observa\xc8\x9biilor lor f\xc4\x83cute \xc3\xaen cursul studiilor efectuate asupra \xc8\x9besuturilor cu microscopul electronic. Fenomenul fusese deja remarcat \xc3\xaen 1842 de cercet\xc4\x83torul german Carl Vogt; o descriere mai am\xc4\x83nun\xc8\x9bit\xc4\x83 apar\xc8\x9bine anatomistului englez Walther Flemming (1885). Hippocrate din Cos (460 - 377 \xc3\xae.Chr.) folosise deja termenul de apoptosis pentru a descrie "c\xc4\x83derea oaselor" \xc3\xaen procesul de descompunere a \xc8\x9besuturilor dup\xc4\x83 moarte._NEWLINE_Apoptoza se deosebe\xc8\x99te de alte forme de moarte celular\xc4\x83 programat\xc4\x83, prin faptul c\xc4\x83 este caracterizat\xc4\x83 de prezen\xc8\x9ba unui grup de enzime cu activitate proteolitic\xc4\x83, a\xc8\x99a numitele caspaze, care joac\xc4\x83 un rol primordial \xc3\xaen procesul de auto-distrugere. Acest proces poate fi provocat din exteriorul celulei (de ex. prin factori imunitari), sau din interior, \xc3\xaen urma unei modific\xc4\x83ri a informa\xc8\x9biei genetice._NEWLINE_Cercet\xc4\x83rile asupra apoptozei au c\xc4\x83p\xc4\x83tat o amploare spectacular\xc4\x83 \xc3\xaen ultimii dou\xc4\x83zeci de ani. \xc3\x8en afara importan\xc8\x9bei sale ca fenomen biologic, o desf\xc4\x83\xc8\x99urare defectuoas\xc4\x83 a apoptozei are o semnifica\xc8\x9bie deosebit\xc4\x83 \xc3\xaen patogeneza multor maladii. O activitate apoptozic\xc4\x83 excesiv\xc4\x83 poate cauza pierderi celulare, ca \xc3\xaen unele boli neurodegenerative (de ex. boala Parkinson), \xc3\xaen timp ce o apoptoz\xc4\x83 insuficient\xc4\x83 poate implica o proliferare celular\xc4\x83 necontrolat\xc4\x83, mecanism ce st\xc4\x83 la baza neoplasmelor (cancere).\n_START_SECTION_\nApoptoza \xc8\x99i necroza\n_START_PARAGRAPH_\nSpre deosebire de necroz\xc4\x83, apoptoza reprezint\xc4\x83 un proces activ al celulei, este o parte a propriului s\xc4\x83u metabolism ce comport\xc4\x83 consum energetic, se desf\xc4\x83\xc8\x99oar\xc4\x83 ca atare sub un control strict, \xc3\xaen a\xc8\x99a fel \xc3\xaenc\xc3\xa2t s\xc4\x83 nu produc\xc4\x83 daune \xc8\x9besutului din jur. Contrar necrozei, apoptoza nu provoac\xc4\x83 reac\xc8\x9bii inflamatorii, membrana celulei respective nu este distrus\xc4\x83, celula emite semnale care provoac\xc4\x83 fagogitarea ei de c\xc4\x83tre globulele albe, \xc3\xaen special de c\xc4\x83tre macrofage._NEWLINE_\xc3\x8en necroz\xc4\x83 se observ\xc4\x83 un fenomen de liz\xc4\x83 (dezagregare par\xc8\x9bial\xc4\x83 sau total\xc4\x83) celular\xc4\x83, nucleul se distruge p\xc3\xa2n\xc4\x83 la formarea unei amestec uniform al cromatinei cu citoplasma, membrana plasmatic\xc4\x83 se distruge rapid, citoplasma se revars\xc4\x83 \xc3\xaen afar\xc4\x83 cu efect d\xc4\x83un\xc4\x83tor asupra celulelor \xc3\xaenconjur\xc4\x83toare. Aceasta provoac\xc4\x83 o reac\xc8\x9bie imunitar\xc4\x83 a organismului cu r\xc4\x83spuns inflamator. Necroza este prin urmare un fenomen patologic.\n_START_SECTION_\n\xc3\x8en morfogenez\xc4\x83\n_START_PARAGRAPH_\nMoartea celular\xc4\x83 programat\xc4\x83 are un rol esen\xc8\x9bial \xc3\xaen dezvoltarea \xc8\x9besuturilor, at\xc3\xa2t la animale c\xc3\xa2t \xc8\x99i la plante. Cercet\xc4\x83ri efectuate asupra embrionului de g\xc4\x83in\xc4\x83, \xc3\xaen special asupra dezvolt\xc4\x83rii tubului neural, au ar\xc4\x83tat cum proliferarea selectiv\xc4\x83 a celulelor combinat\xc4\x83 cu o apoptoz\xc4\x83 selectiv\xc4\x83 determin\xc4\x83 arhitectonica \xc8\x9besuturilor la animalele vertebrate \xc3\xaen timpul dezvolt\xc4\x83rii. Astfel, celulele notocordului (coardei dorsale) produc o cantitate de molecule semnalizatoare denumite Sonic hedgehog homolog (Shh), care controleaz\xc4\x83 formarea \xc8\x99i diferen\xc8\x9bierea tubului neural. \xc3\x8en absen\xc8\x9ba acestei molecule Shh, sub influen\xc8\x9ba captazei-3, procesul evolueaz\xc4\x83 c\xc4\x83tre o stare pro-aptoptoic\xc4\x83, care inhib\xc4\x83 proliferarea celular\xc4\x83._NEWLINE_La embrionul uman, dispari\xc8\x9bia apendicelui caudal, din care ar putea cre\xc8\x99te o coad\xc4\x83 ca la alte mamifere, este datorat\xc4\x83 fenomenului de apoptoz\xc4\x83. Foarte precoce \xc3\xaen timpul embriogenezei, creierul trece printr-o prim\xc4\x83 faz\xc4\x83 apoptoic\xc4\x83 care \xc3\xael remodeleaz\xc4\x83. Neuronii realizeaz\xc4\x83 \xc3\xaentre ei leg\xc4\x83turi sinaptice \xc3\xaent\xc3\xa2mpl\xc4\x83toare \xc8\x99i \xc3\xaentr-o faz\xc4\x83 succesiv\xc4\x83, prin fenomene apoptoice, sunt eliminate acele sinapse care nu stabiliser\xc4\x83 leg\xc4\x83turi utile._NEWLINE_Astfel, a\xc8\x99a cum ilustreaz\xc4\x83 exemplele precedente, supravie\xc8\x9buirea tuturor celulelor din \xc8\x9besuturile organismelor multicelulare depinde de continua activitate a semnalelor provenite din ambian\xc8\x9ba extracelular\xc4\x83.\n_START_SECTION_\n\xc3\x8en sistemul imunitar\n_START_PARAGRAPH_\nCa r\xc4\x83spuns la apari\xc8\x9bia \xc3\xaen organism a unui antigen str\xc4\x83in, limfocitele B produc fiecare un anticorp particular, recombin\xc3\xa2nd la \xc3\xaent\xc3\xa2mplare genele lor codificante de imunoglobuline - recombin\xc4\x83ri VDJ (variable diversifying joining). Limfocitele care produc anticorpi inactivi sau autoimuni sunt eliminate prin apoptoz\xc4\x83. \xc3\x8en cazul unei infec\xc8\x9bii virale, limfocitele T citotoxice produc molecule toxice pentru celulele infectate; ele sunt distruse prin apoptoz\xc4\x83 c\xc3\xa2nd infec\xc8\x9bia este comb\xc4\x83tut\xc4\x83. Acest fenomen are loc, de exemplu, la persoanele infectate cu HIV (human immunodeficiency virus), \xc3\xaens\xc4\x83 \xc3\xaen acest caz procesul o dat\xc4\x83 declan\xc8\x99at are efecte nefaste, pentru c\xc4\x83 limfocitele T4 distruse \xc3\xaen mare cantitate nu mai pot secreta interleukinele necesare selec\xc8\x9biei \xc8\x99i amplific\xc4\x83rii clonale.\n_START_SECTION_\nCa r\xc4\x83spuns la stres \xc8\x99i daune ale ADN\n_START_PARAGRAPH_\n\xc3\x8en condi\xc8\x9bii de stres, caren\xc8\x9b\xc4\x83 de substan\xc8\x9be nutritive, sau \xc3\xaen cazul unor daune ale ADN (acid desoxiribonucleic) datorit\xc4\x83 unor molecule toxice (de ex.: hidrocarburi policiclice) sau expunerii la radia\xc8\x9bii ionizante (raze gamma sau raze X), precum \xc8\x99i \xc3\xaen condi\xc8\x9bii de hipoxie, celulele afectate pot r\xc4\x83spunde prin ini\xc8\x9bierea unui proces de apoptoz\xc4\x83.\n_START_SECTION_\nDiferen\xc8\x9bierea intestinal\xc4\x83\n_START_PARAGRAPH_\nCelulele mucoasei intestinale sunt \xc3\xaentr-o re\xc3\xaennoire perpetu\xc4\x83 (cu o durat\xc4\x83 de via\xc8\x9b\xc4\x83 de c\xc3\xa2teva zile) \xc8\x99i migreaz\xc4\x83 din zona profund\xc4\x83 a criptelor c\xc4\x83tre v\xc3\xa2rful vilozit\xc4\x83\xc8\x9bilor intestinului sub\xc8\x9bire, unde asigur\xc4\x83 func\xc8\x9bia de absorb\xc8\x9bie a substan\xc8\x9belor nutritive. Ulterior ele se deta\xc8\x99eaz\xc4\x83 \xc8\x99i declan\xc8\x99eaz\xc4\x83 un fenomen apoptoic particular, numit anoikis, datorit\xc4\x83 pierderii contactului celul\xc4\x83-celul\xc4\x83 sau celul\xc4\x83-matrice extracelular\xc4\x83.\n_START_SECTION_\nDediferen\xc8\x9bierea mamar\xc4\x83\n_START_PARAGRAPH_\nAcinii glandelor mamare, dup\xc4\x83 perioada de al\xc4\x83ptare, \xc3\xaen absen\xc8\x9ba men\xc8\x9binerii unui semnal de proliferare/diferen\xc8\x9biere datorit prolactinei, se resorb \xc8\x99i pierd - printr-un proces de apoptoz\xc4\x83 - un num\xc4\x83r important de celule epiteliale.\n_START_SECTION_\nCauze\n_START_PARAGRAPH_\nO celul\xc4\x83 normal\xc4\x83 are \xc3\xaen mod permanent nevoie s\xc4\x83 i se confirme utilitatea ei \xc3\xaen organism prin ac\xc8\x9biunea factorilor de cre\xc8\x99tere. Absen\xc8\x9ba acestor semnale poate declan\xc8\x99a un proces apoptoic._NEWLINE_Semnalele emise \xc3\xaen urma unor daune suferite de c\xc4\x83tre ADN (de exemplu datorit\xc4\x83 unei iradia\xc8\x9bii cu raze X) sunt la r\xc3\xa2ndul lor capabile s\xc4\x83 ini\xc8\x9bieze apoptoza unei celule poten\xc8\x9bial canceroase, care trebuie eliminat\xc4\x83 f\xc4\x83r\xc4\x83 daune pentru restul \xc8\x9besutului adiacent._NEWLINE_Semnalele hormonale, \xc3\xaen special ale glucocorticoizilor, pot provoca o apoptoz\xc4\x83, care - \xc3\xaen acest caz - reprezint\xc4\x83 o verig\xc4\x83 important\xc4\x83 \xc3\xaen lan\xc8\x9bul sistemului imunitar._NEWLINE_C\xc3\xa2nd o celul\xc4\x83 are dificult\xc4\x83\xc8\x9bi \xc3\xaen structurarea unei proteine, fapt care duce la acumularea acestei proteine \xc3\xaen reticulul endoplasmatic, ea poate intra \xc3\xaen apoptoz\xc4\x83._NEWLINE_Pierderea contactului \xc3\xaentre anumite celule sau \xc3\xaentre celulele respective \xc8\x99i matricea lor extracelular\xc4\x83 \xc3\xaenconjur\xc4\x83toare antreneaz\xc4\x83 \xc3\xaentr-o manier\xc4\x83 foarte rapid\xc4\x83 un proces apoptoic denumit anoikis._NEWLINE_Apotoza poate fi de asemenea cauzat\xc4\x83 prin degradarea telomerilor cromozomiali, poate fi \xc3\xaens\xc4\x83 la r\xc3\xa2ndul ei inhibat\xc4\x83 prin enzime specifice zise telomeraze.\n_START_SECTION_\nCalea extrinsec\xc4\x83\n_START_PARAGRAPH_\nMecanismul de activare a receptorului Fas (cunoscut \xc8\x99i ca Apo-1 sau CD95) joac\xc4\x83 un rol esen\xc8\x9bial \xc3\xaen declan\xc8\x99area procesului de moarte celular\xc4\x83. Semnalele emise de Fas (Apoptosis stimulating fragment) recruteaz\xc4\x83 un complex alc\xc4\x83tuit dintr-o molecul\xc4\x83 adaptatoare FADD (Fas Associated Death Domain) \xc8\x99i din procaspaza-8. Formarea acestui complex antreneaz\xc4\x83 clivajul caspazei-8, produs\xc4\x83 astfel sub forma sa dimeric\xc4\x83 activ\xc4\x83, precum \xc8\x99i cascada de activare secven\xc8\x9bial\xc4\x83 a diverselor caspaze printre care caspaza-3. Aceste proteaze efectueaz\xc4\x83 clivajul mai multor molecule proteice, printre care proteinele structurale \xc8\x99i proteinele implicate \xc3\xaen sistemele de repara\xc8\x9bie celular\xc4\x83. Exist\xc4\x83 dou\xc4\x83 c\xc4\x83i de transduc\xc8\x9bie a semnalelor Fas, depinz\xc3\xa2nd de tipul celulei. \xc3\x8en celulele de tip 1, de ex. timocitele, caspaza-8 activeaz\xc4\x83 \xc3\xaen mod direct caspaza-3. \xc3\x8en celule de tip 2, ca hepatocitele din ficat, caspaza-8 activeaz\xc4\x83 Bid, o protein\xc4\x83 pro-apoptoic\xc4\x83 (BH3 interacting domain death agonist)provoc\xc3\xa2nd liberarea citocromului C. Asocierea dintre citocromul C \xc8\x99i APAF1 (Apoptoic peptidase activating factor 1) activeaz\xc4\x83 caspaza-9 care, la r\xc3\xa2ndul ei, activeaz\xc4\x83 caspaza-3.\n_START_SECTION_\nCalea intrinsec\xc4\x83\n_START_PARAGRAPH_\nMarea familie a proteinelor apar\xc8\x9bin\xc3\xa2nd grupului Bcl-2 (B-cell lymphoma 2) joac\xc4\x83 un rol major \xc3\xaen reglarea apoptozei, \xc3\xaen special prin modularea activit\xc4\x83\xc8\x9bii anumitor caspaze, mai ales a caspazei-9. Astfel, \xc3\xaempiedic\xc3\xa2nd liberarea de c\xc4\x83tre mitocondrii a citocromului C, Bcl-2 \xc8\x99i Bcl-XL inhib\xc4\x83 formarea complexelor APAF1/citocrom C/caspaz\xc4\x83-9 necesar procesului de apoptoz\xc4\x83. Mitocondriile joac\xc4\x83 un rol-cheie \xc3\xaen reglarea apoptozei. \xc3\x8entr-adev\xc4\x83r, \xc3\xaen faza efectoare a apoptozei se deschid porii de tranzi\xc8\x9bie a permeabilit\xc4\x83\xc8\x9bii mitocondriilor. Ace\xc8\x99ti pori sunt canale oligo-proteice constituite la nivelul membranei externe de c\xc4\x83tre VDAC (Voltage Dependent Anion Channel), iar la membrana intern\xc4\x83 de c\xc4\x83tre ANT (Adenine Nucleotid Translocator). \xc3\x8en urma deschiderii acestor pori se elibereaz\xc4\x83 moleculele pro-apoptoice, ca citocromul C, caspazele 2, 3 \xc8\x99i 9 precum \xc8\x99i "factorul de inducere a apoptozei" (Apoptosis Inducing Factor - AIF). AIF este una din moleculele pro-apoptoice liberate de mitocondrii, localizat \xc3\xaen spa\xc8\x9biul dintre membranele mitocondriale. Este vorba de o molecul\xc4\x83 care posed\xc4\x83 o dubl\xc4\x83 func\xc8\x9biune: o enzim\xc4\x83, oxidoreductaza, \xc8\x99i factorul pro-apoptoic. Pentru ca aceast\xc4\x83 ultim\xc4\x83 activitate s\xc4\x83 devin\xc4\x83 posibil\xc4\x83, este necesar\xc4\x83 o redistribu\xc8\x9bie subcelular\xc4\x83: de la mitocondrie spre metabolismului energetic aerobic \xc8\x99i de un stres oxidativ. \xc3\x8en consecin\xc8\x9b\xc4\x83, proteinele AIF, citocromul C, anumite pro-caspaze, endonucleaza G \xc8\x99i al\xc8\x9bi factori sunt libera\xc8\x9bi \xc3\xaen citosol, ini\xc8\x9biind faza de degradare celular\xc4\x83.\n_START_SECTION_\nSemnale biochimice de eliminare\n_START_PARAGRAPH_\nCelula pe cale de degradare aflat\xc4\x83 \xc3\xaen ultimul stadiu de apoptoz\xc4\x83 emite pe membarana citoplasmatic\xc4\x83 semnale eat me (tradus literal, m\xc3\xa2nca\xc8\x9bi-m\xc4\x83), semnale alc\xc4\x83tuite din fosfatidilserin\xc4\x83. \xc3\x8en mod normal, fosfatidilserina, o fosfoglicerid\xc4\x83, se g\xc4\x83se\xc8\x99te \xc3\xaen stratul citosolic al membranei citoplasmatice, \xc3\xaens\xc4\x83 \xc3\xaen timpul apoptozei este redistribuit\xc4\x83 pe suprafa\xc8\x9ba extracelular\xc4\x83 prin intermediul unei proteine ipotetice \xc3\xaenc\xc4\x83 neizolat\xc4\x83, denumit\xc4\x83 \xc3\xaen mod arbitrar scramblase (\xc3\xaen traducere aproximativ\xc4\x83 din englez\xc4\x83 ca "enzim\xc4\x83 care produce dezordine"). Fagocitele necrofage, de ex. macrofagele, au receptori specifici pentru fosfatidilserin\xc4\x83. Eliminarea celulelor moarte este necesar\xc4\x83 pentru a preveni o reac\xc8\x9bie imflamatoare. Al\xc8\x9bi receptori prezen\xc8\x9bi pe macrofage sunt capabili s\xc4\x83 recunoasc\xc4\x83 asialoglicoproteinele \xc8\x99i vitronectina._NEWLINE_S-a constatat c\xc4\x83 factorul de cre\xc8\x99tere milk fat globule-EGF-factor 8 (MFG-E8) este legat de fosfatidilserina pe membrana celulelor apoptoice \xc8\x99i ajut\xc4\x83 macrofagele \xc3\xaen procesul de fagocitare a resturilor celulare. Macrofagele care con\xc8\x9bin corpusculi Fleming (care apar \xc3\xaen macrofagele ce au fagocitat alte celule) exprim\xc4\x83 \xc3\xaentr-o manier\xc4\x83 forte MFG-E8 pe propria membran\xc4\x83. \xc8\x98oarecii lipsi\xc8\x9bi de MFG-E8 au o capacitate redus\xc4\x83 de a fagocita celulele apoptoice, ceea ce duce la o cre\xc8\x99tere extrem\xc4\x83 a imunoglobulinelor IgG.\n_START_SECTION_\nProcese patologice induse prin blocarea apoptozei\n_START_PARAGRAPH_\nCelulele canceroase reprezint\xc4\x83 un exemplu de complexe celulare \xc3\xaen care mecanismele apoptozei nu mai func\xc8\x9bioneaz\xc4\x83. Ele supravie\xc8\x9buiesc \xc8\x99i se multiplic\xc4\x83 f\xc4\x83r\xc4\x83 a mai fi influen\xc8\x9bate de transform\xc4\x83rile genetice survenite \xc3\xaen cursul vie\xc8\x9bii celulei, \xc3\xaen timp ce \xc3\xaen mod normal ar fi trebuit s\xc4\x83 fie distruse prin apoptoz\xc4\x83._NEWLINE_Anumi\xc8\x9bi agen\xc8\x9bi patogeni \xc3\xaempiedic\xc4\x83 inducerea apoptozei, ca de exemplu HHV8 (virusul herpetic responsabil de dezvoltarea sarcomului Kaposi). \xc3\x8en anumite boli neurodegenerative de tipul taupatiilor sunt implicate mecanismele apoptoice, rezult\xc3\xa2nd o supravie\xc8\x9buire a proteinei tau patogen\xc4\x83, care se acumuleaz\xc4\x83 \xc3\xaen mod anormal, p\xc3\xa2n\xc4\x83 la moartea celulei nervoase. Acesta este cazul paraliziei supranucleare progresive, a bolii Alzheimer etc.\n_START_SECTION_\nProcese patologice datorite unei activ\xc4\x83ri exagerate a apoptozei\n_START_PARAGRAPH_\nCercet\xc4\x83ri recente au ar\xc4\x83tat c\xc4\x83 dezvoltarea "sindromului de imunodeficien\xc8\x9b\xc4\x83 dob\xc3\xa2ndit\xc4\x83" (SIDA) ar fi \xc3\xaen leg\xc4\x83tur\xc4\x83 cu declan\xc8\x99area unui proces de apoptoz\xc4\x83 "\xc3\xaen lan\xc8\x9b" a limfocitelor T responsabile de r\xc4\x83spunsul imunitar (T CD-4) provocat de un comportament anormal al macrofagelor destinate elimin\xc4\x83rii virusului neutralizat de anticorpi, fapt care permite dezvoltarea maladiei \xc8\x99i a infec\xc8\x9biilor oportunistice._NEWLINE_Un comportament intempestiv al macrofagelor ar fi implicat \xc8\x99i \xc3\xaen unele tipuri de reac\xc8\x9bii exacerbate ale organismului, ca \xc3\xaen anumite alergii, \xc3\xaen unele boli degenerative sau \xc3\xaen anumite reac\xc8\x9bii la stres (de ex. extensia arsurilor).\n_START_SECTION_\nApoptoza \xc8\x99i senescen\xc8\x9ba\n_START_PARAGRAPH_\nParalel cu maturarea total\xc4\x83 a unui organism, se desf\xc4\x83\xc8\x99oar\xc4\x83 \xc8\x99i procesul \xc3\xaemb\xc4\x83tr\xc3\xa2nirii, acesta reprezent\xc3\xa2nd inexorabilul declin al capacit\xc4\x83\xc8\x9bii de men\xc8\x9binere a homeostazei fiziologice. \xc3\x8emb\xc4\x83tr\xc3\xa2nirea reprezint\xc4\x83 pierderea treptat\xc4\x83 a masei celulare dintr-un organism, prin apoptoza controlat\xc4\x83 genetic. O pierdere celular\xc4\x83 prematur\xc4\x83 sau excesiv\xc4\x83 rezult\xc4\x83 \xc3\xaentr-un proces patologic de \xc3\xaemb\xc4\x83tr\xc3\xa2nire precoce (de ex.: Sindromul Werner sau Progeria adultorum), care duce la disfunc\xc8\x9bii de organe._NEWLINE_Senescen\xc8\x9ba celular\xc4\x83 este un fenomen prin care celulele diploide pierd capacitatea de a se divide. \xc3\x8en culturi de \xc8\x9besuturi, num\xc4\x83rul de diviziune al celulelor este \xc3\xaen jur de 50, dar multe celule \xc3\xaemb\xc4\x83tr\xc3\xa2nesc \xc3\xaenainte de a atinge acest num\xc4\x83r ("limita Hayflick"), deoarece ADN devine mutant \xc8\x99i afectat de diferi\xc8\x9bi radicali._NEWLINE_Procesul normal de \xc3\xaemb\xc4\x83tr\xc3\xa2nire evolueaz\xc4\x83 teptat c\xc4\x83tre senescen\xc8\x9b\xc4\x83, stadiul final al \xc3\xaemb\xc4\x83tr\xc3\xa2nirii, c\xc3\xa2nd celulele nu mai prolifereaz\xc4\x83, ele devenind rezistente at\xc3\xa2t la impulsul spre diviziune , c\xc3\xa2t \xc8\x99i la apoptoz\xc4\x83.'